google/wiki40b huggingface dataset:
Mükobakter

Klassifikatsioon

Looduses leidub ja teadlased on tuvastanud üle 100 mükobakteri liigi. Kuid nende süstemaatika pole päris selge.
Vassili Mölder

Vassili Mölder (varjunimi V. Proletaarlane) (25. detsember 1878 Laimjala vald – 5. august 1943 Verhneuralsi rajoon, Tšeljabinski oblast) oli eesti proletaarne kirjanik.
Ta oli aastatel 1924–1932 revolutsioonilise tegevuse pärast vangis. 1940–1941 töötas ta Pöide valla täitevkomitee aseesimehena, II maailmasõja puhkedes läks NSV Liidu tagalasse.

Looming

Tegi kaastööd Juhan Lilienbachi väljaandeile ja Saaremaa ajalehtedele.
Bernadotte'i dünastia

Bernadotte'i dünastia on Rootsi kuningadünastia, mis on valitsenud alates 1818. aastast. 1818–1905 valitsesid Bernadotte'id ka Norrat.

Ajalugu

Vene–Soome sõjas 1807–1809 pidi Rootsi loovutama Venemaale suured maa-alad, nimelt Soome Suurvürstiriigi. Selle tulemusena pidi senine kuningas Gustav IV Adolf tagasi astuma ja troonile tõusis tema lastetu onu Karl XIII. See oli ajutine lahendus ja otsima hakati troonipärijat. 1810 valis Riksdag troonipärijaks Taani printsi Christian Augusti, kes võttis endale uueks nimeks Karl August, kuid suri samal aastal.
Mujal Mandri-Euroopas valitses Napoleon I kas vahetult või sõltuvate riikide kaudu. Tema vennad juhtisid Vestfaali, Hispaania ja Hollandi kuningriiki, otsustas Rootsi valida kroonprintsi, keda Napoleon aktsepteerib. 21. augustil 1810 valis Riksdag kroonprintsiks Prantsusmaa marssali Jean-Baptiste Bernadotte'i. Karl XIII lapsendas Bernadotte'i.

Jean-Baptiste Bernadotte

Bernadotte sündis Prantsusmaal Bearni provintsis Pau linnas. 1798. aastal abiellus ta jõuka siiditöösturi ja kaupmehe tütre Désirée Claryga ja sai seeläbi Napoleoni venna Josephi naise õemeheks. 1804. aastal ülendas Napoleon Bernadotte'i Prantsusmaa marssaliks.
Rootsi kroonprintsina võttis Bernadotte endale nimeks Karl Johan ja valitses Karl XIII eest regendina. Tema naine võttis endale nimeks Desideria. 1814. aastal ühendas ta Rootsi ja Norra. Ta valitses Rootsit pärast Karl XIII surma Karl XIV Johanina ja Norrat Karl III Johanina kuni oma surmani 1844. aastal. Talle järgnes troonil tema ainus laps Oskar I, kes sündis veel enne kui ta isa marssaliks sai.

Dünastia pärast Karl XIV Johanit

1905 kukutati Bernadotte'i dünastia Norra kuninga kohalt, sest Norra ja Rootsi personaalunioon lõpetati. Viimane Bernadotte Norra kuninga kohal oli Oskar II. Norra valis endale uue kuninga, kelleks sai Taani prints, pärastise nimega Haakon VII.
Bernadotte'i dünastia praegune pea on Rootsi kuningas Karl XVI Gustav.
Eesti Rahvusliku Sõltumatuse Partei (2009)

Ajalugu

Eesti Rahvusliku Sõltumatuse Partei (lühend: ERSP) oli esimene Eestimaa Kommunistlikust Parteist sõltumatu erakond Eestis pärast Nõukogude okupatsiooni algust ja esimene sõltumatu erakond kogu Nõukogude Liidus selle loomisest alates. Erakond tegutses aastatel 1988–1995.
ERSP programmiline eesmärk oli Eesti Vabariigi taastamine. Tollalgi oli partei üks peategelasi liikumist 2009. aastal taastada püüdnud Madisson.

Taastamiskatse

ERSP taasasutati 2009. aasta suve lõpul. Liikumise algataja Tiit Madisson korraldas 23. augustil Hirvepargis meeleavalduse, mille käigus anti avalikult teada liikumise taastamisest. Madissoni sõnul pidi meeleavaldusest saama Eesti poliitikas pöördepunkt, nagu seda oli 1987. aastal korraldatud Hirvepargi meeleavaldus.
Organisatsioon alustas samal päeval ka allkirjade kogumise kampaaniat, millega taotleti muuhulgas Eesti Vabariigi põhiseaduse muutmist.
ERSP seadis endale eesmärgiks esineda edukalt 2011. aasta Riigikogu valimistel ning propageerida rahvuslust kogu Eestis, kuid erakonda ei registreeritud.
Juulis 2011 registreeris Patendiamet Eesti Rahvusliku Sõltumatuse Partei kaubamärgi Isamaa ja Res Publica Liidu nimele.
Düdenbüttel

Ajalugu

Düdenbüttel kuulus 1180. aastal loodud vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi – mille katkestas Taani okupatsioon (1712–1715) – ja 1715. aastast Hannoveri krooniga.
Pärast Preisi ja Prantsuse okupatsioone aastatel 1806–1810 annekteeris hertsogkonna üürike Vestfaali kuningriik, 1. jaanuaril 1811 annekteeris selle Prantsusmaa. 1813. aastal anti hertsogkond tagasi Hannoveri kuurvürstkonnale, mis – pärast ülendamist Hannoveri kuningriigiks 1814. aastal – liidendas hertsogkonna reaaluniooni ja hertsogkonna territooriumist, sealhulgas Düdenbüttelist Amt Himmelpfortenis, sai 1823. aastal loodud Stade regiooni osa. 1885. aastast ühendati Amt Himmelpforten uude Stade kreisi, millest Düdenbüttel moodustab osa.
Ats Kiisa

Karjäär

Treeninguid alustas 2005. aastal Ester Legonkovi käe all Turba Gümnaasiumis. Alates 2007. aastast on teda treeninud isa, endine kuulitõukaja Ants Kiisa. Aastatel 2006–2007 kuulus KJK Tipp nimekirja, alates 2008. aastast on SK Audentese Spordiklubis.

Saavutused

2012 – Eesti parim kergejõustiklane vanuseklassis U18.

Isiklikku

Tema isa on Ants Kiisa.
Virtuaalbänd

Virtuaalbänd (inglise keeles 'virtual band') on muusikaline kollektiiv, mille liikmed pole lihast ja luust inimesed, vaid multimeedia vahenditega loodud karakterid. Muusika, mida selline bänd "teeb", on sisse mänginud siiski päris muusikud, kuid muusikapalu eksponeeritakse ainult kujutluslike karakterite abiga, nt muusikavideotes, plaadiümbristel, muusikaajakirjades, intervjuudes ja ka kontsertidel.
Kujutluslik karakter võib olla nii arvutustehnika abil modelleeritud (nt JuJu Eyeballs) kui ka käsitsi joonistatud (nt kollektiivide The Archies ja Gorillaz liikmed).
Esimeseks virtuaalbändiks peetakse USA kollektiivi Alvin and the Chipmunks, mille loomise eest sai Ross Bagdasarian 1959. aastal kolm Grammy auhinda.
Samas on pseudonüümid ja rollivahetused popmuusikas üldiseks tavaks ning on raske täielikult eristada virtuaalbändi ja tavalise bändi fantaasiaküllast eneseprojektsiooni. Nt David Bowiele tuntuse toonud album räägib kosmilisest staarist Ziggy Stardust (1972), kuid siin seisab oma loomingu kõrval siiski "päris" popiidol – virtuaalbändi puhul on aga päris autor esitusest kõrvaldatud.
Heldur Roone

Saavutused

Üheteistkordne Eesti meister Kreeka-Rooma maadluses (raskekaalus – 1969, 1970, 1971, 1973, 1974, 1975, 1978, 1980, 1981, 1982, 1983 ja absoluutkaalus – 1975, 1978)
NSVL meistersportlane – 1969
Aeneas

Aeneas (kreeka keeles Αἰνείας, Aineías) on vanakreeka ja rooma mütoloogias Trooja kangelane, prints Anchisese ja armastusjumalanna Aphrodite (Venuse) poeg, Askaniose isa.
Teda peetakse roomlaste esiisaks. Aeneas elu on Rooma luuletaja Vergilius kirjeldanud eepilises poeemis "Aeneis".

Müüt

Peale Trooja linna langemist alustas Aeneas rännakut, et otsida läänest troojalastele uus kodumaa. Jumalanna Hera (Juno) ei soovinud, et Aeneas sihtkohta jõuaks ning käskis tuulte valitsejal Aiolosel tekitada tormi ja Aeneas laeva uputada. Esilekutsutud tormilained kandsid Aenease ja ta kaaslased Kartaago lähistel kaldale. Jõudnud Kartaagosse, kohtus Aeneas Kartaago kuninganna Elissaga (tuntud ka kui Dido), kes troojalasse armus. Kuninganna pakkus Aeneasele võimalust valitseda koos Kartaagos, kuid troojalasele meenutati tema reisi eesmärki ning ta jätkas reisi Apenniini poolsaare poole. Ahastuses kuninganna võttis seejärel endalt elu. Randunud Apenniini poolsaarel, sattus Aeneas Kyme Sibülli juurde. Aineias külastas allilma ja nägi nägemust tuleviku Roomast. Jõudnud Latiumi, sõlmis Aeneas sealse valitseja Latinusega lepingu, mille kohaselt sai troojalane loa abielluda valitseja tütre Laviniaga. Lavinia oli aga kihlatud rutulite kuninga Turnusega. Turnus kuulutas Latinusele ja Aeneasele sõja. Aeneasel õnnestus Turnus alistada ning sõdivad pooled ühendada, pannes nii aluse roomlaste soole.
Lõuna-Aafrika Arenguühendus

Lõuna-Aafrika Arenguühendus (Southern African Development Community; SADC) on Lõuna-Aafrika riikide koostööorganisatsioon.
Lõuna-Aafrika Arenguühenduse eelkäija Lõuna-Aafrika Arengu Koordineerimise Komitee (SADCC) asutasid üheksa Aafrika lõunaosas asuvat riiki 1980. aastal. Praegust nime kannab organisatsioon alates 1992. aastast. SADC eesmärk on arendada riikidevahelist majanduslikku, poliitilist ja julgeolekualast koostööd. Organisatsiooni peakorter asub Botswana pealinnas Gaborones.
Lõuna-Aafrika Arenguühenduse esimees on alates 2008. aastast Lõuna-Aafrika Vabariigi endine president Kgalema Motlanthe ning peasekretär 2005. aastast alates Mosambiigi esindaja Tomaz Salomão.
Põhja tänav (Rakvere)

Põhja tänav on tänav Rakvere linna loodeosas Moonaküla linnaosas.
Tänav saab alguse Näituse tänavalt. Suundudes lääne suunas, lõpeb tänav Pärnu–Rakvere–Sõmeru maantee ristmikuga.
Tänava pikkus on 549 meetrit ja see on paralleelne Kesk tänava, Koidu tänava ja Tallinna–Narva raudteega, mis asuvad lõuna pool. Tänav ristub Põhja põik, Niidu, Tähe, Välja ja Lääne tänavaga. 
Tänava ääres paiknevad peamiselt katusekorrusega ühepereelamud, mis on ehitatud 20. sajandi jooksul, põhiliselt selle teises pooles.
Lipitsaani hobune

Päritolu

Lipitsa hobuseid loetakse Euroopa vanimaks kultuuritõuks. Nad on pärit Sloveeniast, aga tema pärinemislugu on palju pikem. 8 sajandil kui maurid vallutasid Hispaania, tõid nad kaasa araabia ja barberi hobuseid, kelle ristamisel ibeeria hobustega aretati andaluusia hobune, kes on kõige tähtsam element lipitsate aretuses. Nad on saanud oma nime Lipizza linna järgi, kus ertshertsog Karl II asutas 1580. aastal hobusekasvanduse, et oma hobuseid parandada ja treenida neid kõrgema kooli ratsutamiskunstis. Kasutades üle 400 aasta parimaid hispaania ja karsti hobuseliine ning ristates neid kohalike tõugude ning ka araabia, andaluusia ja teiste euroopa tõugudega, tekkis pika aretuse tulemusena mitmesaja aasta jooksul ilusa ja õilsa välimusega, temperamentne ja intelligentne klassikaline ratsahobune. 1752 aastal loodi Viini Hispaania ratsakool, mille nimi ei tulene mitte seal kasutatavatest hispaania ratsutamistraditsioonidest, vaid sealsete hispaania päritolu hobuste tõttu. Peale Austria-Ungari impeeriumi kokku varisemist viidi paljud kasvandused kaitseks Piberisse ning Teise maailmasõja ajal Saksamaale.  Tänapäeval võib leida lipitsa hobuste kasvandusi Piberist, Lippizzast, Ungarist, Babolnast, Tšehhist, Sloveeniast ja Rumeeniast.

Välimus

Lipitsa hobustel on suur ja ilmekas pea, sageli kongus või sirge nina ning tarkade ja sõbralike silmadega. Kõrvad on terava tipuga ja erksad. Kael on lühike, jässakas ning jõulise välimikuga ja lihaseline. Selg on pikk, tugev ja lihaseline, ümara laudja ning võimsa tagaosa ja veidi madalal asetseva lopsaka sabaga. Jalad on lühemapoolsed ja toekad, kuid sellest hoolimata tugevad. Kabjad on kõvad ja ilusa vorminguga. Värvuselt on nad täiskasvanuna hallikas valged, kuid nad sünnivad tumedana ja muutuvad ajajooksul heledamaks. Turjakõrgus jääb neil enamasti vahemikku 153-165 sentimeetrit.

Iseloomustus

Lipitsa hobuse iseloom on tugevasti mõjutatud tema esivanemate iseloomust. Ta on tark ning kiire õppimisvõimega. Temas on loomulikku tasakaalu, ta on kuulekad ja töötahtega, ehkki temperamentne ja elavaloomuline. Lipitsa hobune püsib heade elutingimustekorral hesa tervise juures kõrgeeani.

Kasutus

Lipitsa hobuseid kasutatakse peamiselt loomulikult andekate koolisõiduhobustena, kuigi ta oskab ka väga hästi ka vankrit vedada ning mõnes piirkonnas tehakse temaga siiani talutöid.

Lipitsa hobune Viini Hispaania ratsakoolis

Lipitsa hobuseid kasutatakse Viini Hispaania ratsakoolis alates 1572.aastast. Seal kasutatakse vaid lipitsa tõugu täkke, nende temperamendi ja atleetlikus pärast ning etendatakse nendega Hofburgi palee talvemaneežis efektseid vaatemänge.
Õie park

Õie park (ka Õie puiestik) on park Tallinnas Nõmme linnaosas Õie, Sihi ja Pesa tänava vahel. Pargi pindala on 0,7 ha. Park rajati 1930. aastatel. Pargi keskel on muu hulgas purskkaev.
Esiliiga B 2013

Hooaja esimene pool

Allikas: Eesti Jalgpalli Liit
¹Kodu meeskond on vasakus tulbas.
Värvid::  Sinine = Kodu meeskonna võit; Kollane= viik; Punane = võõrsil meeskonna võit.

Hooaja teine pool

Allikas: Eesti Jalgpalli Liit
¹Kodu meeskond on vasakus tulbas.
²FC Elva võistkonna koosseisus osales mänguõigust mitte omanud mängija.
³FC Elva võistkonna koosseisus osales mänguõigust mitte omanud mängija.
⁴Kohtla-Järve JK Järve võistkonna koosseisus osales mänguõigust mitte omanud mängija.
⁵Kohtla-Järve JK Järve võistkonna koosseisus osales mänguõigust mitte omanud mängija.
Värvid::  Sinine = Kodu meeskonna võit; Kollane= viik; Punane = võõrsil meeskonna võit.
Tottenham Hotspur FC

Ajalugu

Tottenham Hotspur asutati 1882. aastal Hotspur F.C. nime all. Meeskond mängis Southern League'is kuni 1908. aastani, kui nad valiti Football League Second Divisioni. Enne üleviimist võitis Tottenham 1901. aastal FA Cupi, mis tegi Tottenhamist ainukese liigavälise klubi, kes on selle võitnud alates The Football League'i loomisest.
Pärast seda on Spurs võitnud FA Cupi seitse korda, The Football League'i kaks korda, Football League Cupi neli korda, UEFA Cupi kaks korda ja ka UEFA Cup Winners' Cupi.
UEFA Cup Winners' Cup tegi Tottenhamist esimese inglise klubi, kes on võitnud UEFA võistluse. Aastatel 1960–1961 sai neist esimene klubi, kes võitis The Double'i kahekümnendal sajandil.

Tottenham Marshes

Tottenham mängis oma esimese mängu Tottenham Marshes'il ja nad jäid sinna kuueks aastaks.
Just sellel väljakul mängis Tottenham esimest korda oma iidse rivaali Arsenaliga (sel ajal teatud kui Royal Arsenal), juhtides mängu 2-1, kuni mäng lõpetati enneaegselt, kuna valgustus ei olnud piisav, sest külalismeeskond hilines ja mängu alustati ettenähtust hiljem.

Northumberland Park

1898. aastal kolis meeskond Northumberland Parki. Nad jäid sinna ainult üheks aastaks kuni 1899. aasta aprillini, kuna fännid ei mahtunud enam staadionile ära. Sellepärast pidi Spurs liikuma nende praegusele väljakule.

Uus staadion

2019. aasta aprillis avati klubi uus kodustaadion Tottenham Hotspur Stadium.

UEFA Meistrite Liiga

UEFA Meistrite Liiga hooaja 2010–2011 alustas Tottenham grupifaasist. Koos Londoni klubiga alagrupis mängisid Milano Internazionale, Twente ja Bremeni Werder. Tottenham Hotspur FC võitis kolm mängu ja veel kaks korda mängis viiki. Ainus kaotus seisuga 3:4 tuli Milanos San Siro staadionil.
Klubi vastaseks Meistrite Liiga kaheksandikfinaalis oli Itaalia Serie A klubi AC Milan. Itaalias võitis Londoni klubi 1:0. Mäng White Hart Lane'i staadionil lõppes viigiga 0:0 ja Tottenham pääses UEFA Meistrite Liiga veerandfinaali, kus tema vastaseks sai Madridi Real.
Werner von Fritsch

Werner Freiherr von Fritsch (4. august 1880 – 22. september 1939) oli nimekas Wehrmachti ohvitser, Saksa ülemjuhatuse liige ja teine Saksa kindral, kes sai surma Teises maailmasõjas.
Poikovski

Ajalugu

1964. aastal asutati Muškino alevik, 1967. aastal nimetati see ümber Poikovskiks. 1968. aastal sai aleviks.
Alates 2000. aastast toimub Poikovskis Karpovi nimeline maleturniir (suurim Venemaal).
Abikeel

Abikeel (ka rahvusvaheline abikeel) on kergesti õpitav tehiskeel, mis on loodud rahvusvahelise suhtluse hõlbustamiseks.
Esimeseks abikeeleks, mis laiemalt levis, peetakse volapükki. Tänapäeval on populaarseim abikeel esperanto.
Leho Ainsaar

Leho Ainsaar (sündinud 10. juunil 1963) on eesti geoloog. Alates 2008. aastast on ta Tartu Ülikooli ökoloogia ja maateaduste instituudi direktor.
2001. aastal kaitses ta Tartu Ülikoolis doktoriväitekirja "The Middle Caradoc facies and faunal turnover in the late Ordovician Baltoscandian Palaeobasin: sedimentological and carbon isotope aspects".
2002−2007 oli ta Tartu Ülikooli bioloogia-geograafiateaduskonna prodekaan.
Rondeel

Rondeel on ümmarguse või poolringikujulise põhiplaaniga lai suurtükitorn. Rondeele ehitati 15. ja 16. sajandil.
Tallinna linnamüüri tuntumaid rondeele on Paks Margareeta ja Kiek in de Kök.
2007. aasta taliuniversiaad

2007. aasta taliuniversiaad oli 23. taliuniversiaad, mis toimus 17.–27. jaanuarini Torinos Itaalias.
Taliuniversiaadil osales 1906 üliõpilassportlast 52 riigist, kes võistlesid 72 medalikomplekti eest.
23. taliuniversiaadil Torinos sai Eesti parima tulemuse läbi aegade Kaili Sirge Tartu Ülikoolist, kes võitis suusatamise sprindivõistlusel pronksmedali.
Olaus Magnus

Olaus Magnus (1490–1557) oli Rootsi kirjamees ja katoliiklik vaimulik.
Tema tuntuim töö on kaardiatlas "Carta marina".
Mil

M. L. Mili nimeline Moskva helikopteritehas (vene keeles Московский вертолётный завод имени М. Л. Миля) on helikoptereid konstrueeriv ja nende katseeksemplare tootev ettevõte Venemaal Moskva oblastis Tomilinos.
Ettevõte on nime saanud kauaaegse peakonstruktori Mihhail Mili järgi; selle ajalugu algab katsekonstrueerimisbüroost, mille Mihhail Mil asutas NSV Liidu Ministrite Nõukogu 12. detsembri 1947 seadluse alusel.
Ettevõttes konstrueeritakse, katsetatakse ja toodetakse mitmesuguseid, peamiselt militaarotstarbelisi helikoptereid.
Pärnu vanalinn

Pärnu vanalinn on Pärnu linnasüda, Pärnu vanim linna osa.
Vanalinnas on säilinud keskaegne ja 17. sajandi lõpu tänavavõrk. 
Vanalinna kaitseks on moodustatud arhitektuurikaitsetsoon. Tänapäeval on moodustatud Pärnu vanalinna ja kuurordi muinsuskaitseala.
II maailmasõja ajal sai vanalinn rängalt kahjustada: umbes 50% vanalinnast muutus varemeteks. Linna taastamiseks ja  arendamiseks koostati linnale generaalplaan.
Vaegmoone

Vaegmoone (ka hemimetaboolia) on bioloogia mõiste, millega tähistatakse loomade moondega arengu (metamorfoosi) eripära, kus puudub täismoondele iseloomulik järjestus: muna - vastne – nukk – valmik, nukuks olemise faas.
Munast väljuval vastsel on suguküpse valmikuga teatud erinevused. Erinevused on kehasegmentide arvus, jäsemete arvus, tundlate arvus, sugunäärmete olemasolus ja arenguastmes, kehamõõtmetes. Erinevused kaovad terve rea kestumiste käigus. Nii arenevad näiteks sihktiivalised, täilised, prussakalised.

Vaegmoondega loomad

Putukad (näiteks rohutirts, tarakan, lutikas), ainuõõssed, ussid, vähid, kahepaiksed, enamik kalu.
Revisionistlik sionism

Revisionistlik sionism ehk Revisionistlik liikumine oli 1920. aastatel Vladimir (Ze'ev) Žabotinski rajatud parempoolne sionistlik poliitiline liikumine, mis vaidlustas Suurbritannia volitused ja nõudis Palestiinasse Juudi riigi rajamist.
Revisionistlik liikumine oli opositsioonis H̠ayyim Weizmanni Maailma Sionistliku Organisatsiooniga ja hiljem ka David Ben-Guriyyoni vasakpoolsele Iisraelimaa Tööliste Parteiga (praegu – Iisraeli Tööpartei).
"Etsel" ja "Leẖi" olid Revisionistliku liikumise paramilitaarsed organisatsioonid, mis on tegutsenud Briti Palestiina mandaadi aladel.
"Betar" oli Revisionistliku liikumise noorteorganisatsioon (asutatud 1923. aastal Riias V.Žabotinski poolt).
Likudi partei on tänapäeval Revisionistliku liikumise järetulija.
Verine Pühapäev (ansambel)

Verine Pühapäev oli Eesti punkmuusika ansambel, mis tegutses 1980. aastate I poolel; ühtlasi Eesti esimene hardcore-punk-ansambel.
Priit Potisepp

Priit Potisepp (sündinud 30. juunil 1968) on Eesti riigiametnik, 2004–2012 Statistikaameti peadirektor. 1. novembrist 2012 võttis selle ameti üle Andres Oopkaup.

Haridus

Priit Potisepp lõpetas 1986. aastal Kilingi-Nõmme Keskkooli ning 1993. aastal Tallinna Tehnikaülikooli majandusteaduskonna tootmise ökonoomika ja juhtimise eriala. Lisaks on ta õppinud Kieli Rakenduskõrgkooli majandusteaduskonnas investeerimis- ja finantsanalüüsi ärijuhtimise erialal.

Isiklikku

Priit Potisepp on abielus ja kahe lapse isa. Ta räägib eesti, inglise, saksa ja vene keelt.
Kumari vasaku külje poi

Kumari vasaku külje poi on poi Väinameres peamise Muhu väina laevatee ääres, Kumari madala lähedal.
Poi geograafilised koordinaadid on 58° 46′ 0″ N, 23° 14′ 55″ E.
Mööda laevateed põhja poolt tulles tuleb märk jätta vasaku poordi poole. Teisel pool laevateed asub Kumari parema külje poi, suhteliselt ligidal on veel Unterneemani madala parema külje poi.
Vesta (laev)

Vesta on Venemaal ehitatud Projekt 485M Raduga (tõlkes vikerkaar) tüüpi reisilaev, mis kuulub reederile Kihnu Veeteed.

Kirjeldus

Laeva üldpikkus on 25,3 m, laius 4,5 m ja süvis 1,37 m. Kogumahutavus on 67 brt. Peajõuseade on 1 diiselmootor Volvo Penta D12MH500 367 kW. Laev võib pardale võtta kuni 47 reisijat. Meeskond on 3-liikmeline.

Ajalugu

Laev ehitati 1971 Astrahanis Venemaal. Esimeseks nimeks sai Geroi dessanta (Jevpatorias 1942. a võidelnud nõukogude dessantväelaste auks) ja kodusadamaks Jevpatoria.
1990. a omandas laeva OÜ Syd-West Pärnus. Laev jõudis Eestisse 1992.
2000. a sai laeva omanikuks AS Kihnurand Kihnu saarel. 2005. a läks laev ettevõttele AS Kihnumadal. 2010 laev renoveeriti Pärnus. Renoveerimise käigus vahetati ka peamasin. Seejärel asus Vesta Leppneeme-Kelnase liinile.
Aastast 2014 kuulub Vesta Kihnu Veeteedele ja sõidab liinil Tallinna-Aegna.
Hempsteadi maakond

Ajalugu

Maakond moodustati 1818. aastal.
Vahtrepa maastikukaitseala

Vahtrepa maastikukaitseala (ka: Kallaste maastikukaitseala) on maastikukaitseala Hiiumaal Hiiumaa vallas. Kaitseala pindala on 1388 ha, millest veeosa moodustab 452 ja maismaaosa 936 ha.
Kaitseala eesmärk on muu hulgas hoida ordoviitsiumi lubjakivipaljandit (Vahtrepa pank), loo- ja rannakooslusi, sealset traditsioonilist pärandkultuurmaastikku.
Milan Babić

Milan Babić (serbia Милан Бабић; 26. veebruar 1956 Kukar, Horvaatia – 5. märts 2006 Haag) oli Horvaatia serblasest poliitik. Babić oli hariduselt hambaarst, kuid hakkas poliitikuks 1990. aastal. 1991–1995 oli ta tunnustamata Krajina Serblaste Vabariigi president. 1991. aastal viis ta serblaste kontrolli all olevatel aladel koos Vojislav Šešelji ja Ratko Mladićiga läbi etnilise puhastuse.
Tema üle mõisteti kohut Haagis Endise Jugoslaavia tribunalis ning tunnistati süüdi inimsusvastastes kuritegudes. Ta oli esimene, kes osaliselt oma süüd ka tunnistas. Talle mõisteti 13-aastane vanglakaristus. 6. märtsil 2006 leiti ta surnuna oma kongist, kus ta oli sooritanud enesetapu.
Bolderāja mõis

Bolderāja mõis (Bolderājas muiža) oli mõis Lätis Riia linnas Bolderāja asumis peahoone aadressiga Lielupes ielā 22. Saksa keeles Bolderaa, vanasti ka Berghof ja Ahaken.
Mõisa esimene teadaolev omanik oli Casparo Berg; toona kandis mõis Berghofi nime. Aastal 1637 müüsid Hahnid mõisa Huenedele. XVIII sajandil olid mõisa omanikeks Dahlid, XIX sajandi alguses Schröderid ja Carlos Matthias Ludwig Konstantin Otto von Buxhoeveden. Aastast 1889 kuulus mõis Univeridele.
Bolderāja asum kujunes mõisa ja sellega seotud hoonete ümber. Mida aeg edasi, seda tähtsamaks muutus asula ja vähenes mõisa tähtsus. Pärast võõrandamist aastal 1920 tegutses mõisa peahoones kool. Hoone püsis XXI sajandi alguseni, mil tulekahju selle täielikult hävitas.
Alamsaksa laenud eesti keeles

Alamsaksa laenud on alamsaksa, täpsemalt peamiselt keskalamsaksa keelest eesti keelde laenatud sõnatüved. Keelt vahendasid eestlastele 13. sajandil Eesti ala vallutanud ristisõdijad ja seejärel saabunud vaimulikud, ametnikud, kaupmehed, käsitöölised. Pikaks ajaks sai alamsaksa keel ametliku keele staatuse, kuni 16. sajandi teisel poolel ülemsaksa keel teda välja tõrjuma hakkas. Alamsaksa laenud on eesti kirjakeele suurim laenurühm: Huno Rätsepa järgi on neid 771-850, 2012. aasta Eesti etümoloogiasõnaraamatu andmetel 477-656 . Laensõnade iseloom peegeldab keskaegse Euroopa elukorralduse tulekut Eesti alale, nende hulgas on esemete, tööriistade, elukutsete jm nimetusi. Alamsaksa laene on palju juba 16.-17. sajandi eesti kirjakeeles.
Alamsaksa laenud on nt järgmised sõnad (tüved): arst, haamer, ingel, kool, köök, naaber, püss, õli, üür.